En bedre skole for alle elever

Notat til organisasjonen om SVs skolekampanje ved skolestart høsten 2026.

Hovedbudskap
SV har store ambisjoner for barn og ungdom. Barna våre trenger en god skole der de både trives, lærer og kjenner mestring. SV vil ha en skole der alle barn uansett bakgrunn eller funksjonsvariasjon blir inkludert og der alle får mulighet til å lykkes. Da må vi ha en skole med nok ansatte med tid til å følge opp elvene, vi må ha mer lek og fysisk aktivitet for de minste barna og vi må ha en skole som tenner en gnist i alle elever.
Skoledagen har blitt stadig lengre og bruken av digitale enheter har økt uten at elevene lærer mer. Hverdagen for barn og unge har blitt for teoritung og stillesittende. Alt for mange barn og unge har utfordringer med psykisk helse og unødvendig skolestress, mobbing og fravær har økt. Det er også mange flere barn enn før som har behov for ekstra oppfølging og som ikke får den hjelpen de trenger fordi det er for få ansatte på skolen og SFO. Lærerne må bruke for mye tid på rapportering og opplever detaljstyring i klasserommet.
SV endre skolen slik at den i større grad tilpasser seg mangfoldet uten å sykeliggjøre elevene. Utfordringer med skolemiljø og fravær må løses ved å bygge sterkere fellesskap ikke ved å bortvise elever.  For å lykkes med dette må skolen som fellesarena styrkes og de ansatte i skolen ha mer tid til å bygge trygge relasjoner med elevene. I tillegg må skolen gjøres mer motiverende og relevant for de som i dag faller utenfor. SV vil ha en skole som bidrar til å utjevne sosiale forskjeller og der elevene ikke sorteres eller rangeres.
I en tid der vi skal bruke store penger på å ruste opp eldreomsorgen og forsvaret er det avgjørende at ikke barn og unge sitter igjen med regningen. Barn og unge er fremtiden vår og da må vi styrke skolen ikke kutte i den. SV vil sette barn og unge først og derfor vil vi satse på en bedre skole for alle elever.

Målgruppe
Når vi snakker om SVs skolepolitikk henvender vi oss til både foreldre, de eldste elevene og ansatte i skolen.
· Foreldre er opptatt av at barna og ungdommene lærer, mester og trives på skolen
· Ansatte er opptatt av tid, rammer og mulighet til å følge opp elevene
· Elever er opptatt av venner, gode relasjoner til lærerne, at de blir lyttet til og får gode muligheter videre i livet

Aktiviteter i kampanjeperioden
I tiden rundt skolestart er mange ekstra opptatt av skolen. Det er medieoppslag om skole og mange foreldre har elever som starter på skolen for første gang, eller begynner på en ny skole. 
Lokallagene i SV oppfordres til å:
· dele ut løpesedler om SVs skolepolitikk
· arrangere dørbank
· skrive leserinnlegg eller ha medieutspill om skolepolitikk i lokalavisen
· dele innhold på sosiale medier om skolepolitikk
· arrangere skolering i lokallaget om skolepolitikk
Følgende ressurser lages til kampanjen:
· budskapsnotat til organisasjonen (dokumentet du nå leser)
· løpeseddel som kan lastes ned fra ressursbanken og trykkes opp
· delebilder og innhold som kan deles på sosiale medier

SVs skolepolitikk
SV har de siste årene jobbet mye med skole og vi har utviklet ny skolepolitikk.
· SVs skolepolitikk vedtatt av landsmøtet kan man lese om her.
· SVs nye skolepolitiske plattform for grunnskolen vedtatt av landsstyret kan man lese her.
SV har vært en pådriver for:
· god lærertetthet og bevare norm for lærertetthet
· gratis halvdagsplass i SFO for alle
· gratis SFO for barn i levekårsutsatte områder
· toppet bemanning til SFO
· toppet bemanning til barn med særskilte behov i SFO
· mer praktisk og variert skole som motiverer elevene
· styrking av laget rundt eleven (for eksempel helsesykepleiere, miljøterapeuter, PP-tjeneste) 
· økt finansiering til kommunene for å styrke skole og oppvekst 
Nye forslag som SV også vil jobbe for i tiden som kommer:
· Gjøre 1. klasse om til et førskoleår med mer lek og fysisk aktivitet for å sikre en bedre skolestart for elevene.
· Bevare kravene til lærertetthet i skolen, og styrke laget rundt eleven med flere ansatte med helse- og sosialfaglig kompetanse. SV vil heller redusere antallet timer i grunnskoler, ikke antallet lærere.
· Utarbeide en egen norm for lærertetthet på fådelte skoler for å gjøre det lettere å beholde mindre skoler på steder der det er behov for det på grunn av geografi og store avstander.
· Arbeide for at alle fag i skolen oppfattes som likeverdige og av like stor verdi. Vi vil prioritere mer av skolens ressurser til fysisk aktivitet og til yrkesrettede, praktiske og estetiske fag som musikk, kunst og håndverk og mat og helse.
· Sikre elever med lese- og skrivevansker tilgang til digitale verktøy som støtter skolens arbeid med å tilrettelegge undervisningen.
· Ha tydeligere nasjonale krav til digitale enheter i skolen og at digitale enheter som hovedregel ikke skal være med hjem for elever 1.-4. trinn. De minste elevene legger seg tidligst og bør gjøre seg ferdig med øvingsarbeidet på skolen slik at de kan ha fri hjemme.
· Alle lærere som har behov for det må få tilbud om et kompetanseløft innen digitale verktøy og kunstig intelligens.

